Drie Pta-kitskosrestaurante gelyktydig beroofMontana Crossing. Argieffoto: www.mallguide.co.za Drie kitskoskosrestaurante is Sondagaand in die noorde van Pretoria gelyktydig beroof, kort voor sluitingstyd. Ao. Johan van Dyk, woordvoerder van die Sinoville-polisie, het Maandag aan Maroela Media gesê ŉ groep van vier tot vyf gewapende mans het omstreeks 20:45 op die Montana Crossing-winkelsentrum toegeslaan en aangedring op geld by werkers van die Debonairs, Steers en Fishaways-kitskosrestaurante. Dié restaurante is langs mekaar geleë. “ŉ Skoot is tydens die rooftog afgevuur en ŉ lid van die publiek, vermoedelik ŉ werker by een van die restaurante, het ŉ vleiswond opgedoen. ŉ Ambulans is ontbied om die persoon te behandel,” het Van Dyk gesê. Die verdagtes het met ŉ onbekende hoeveelheid geld in ŉ westelike rigting gevlug in ŉ ligblou motor. Die polisie ondersoek ŉ saak van gewapende roof. Niemand is nog in verband met die voorval in hegtenis geneem nie.